Atunci când a fost introdus sistemul de garanție-returnare (SGR), oamenii erau nemulțumiți de faptul că, la predare, primeau un voucher pentru ambalajele respective, voucher pe care îl puteau folosi la achiziționarea de produse de la Carrefour.
„Nu este normal. Poate nu vreau produse, vreau banii…”, se plângeau cei mai mulți atunci. Exista posibilitatea, în funcție de unde predai ambalajele, să faci cumpărături, în baza voucher-ului, sau, la unele magazine, să încasezi direct banii.
La început, la Prahova Value Centre, în Ploiești, dădeai ambalajele, luai voucherul și scădeai valoarea lui din cumpărături.
Acum, ai posibilitatea de a alege: ori scazi din valoarea cumpărăturilor, ori mergi în zona de tutun, în afara Carrefour, și încasezi banii pe voucherul obținut după predarea ambalajelor în parcarea complexului comercial.
Astfel, nimeni nu se mai poate plânge, pe de o parte, iar, pe de altă parte, se explică și cozile pe care le întâlnești uneori la predarea ambalajelor, pentru că sunt mulți care au găsit astfel o modalitate de a-și „completa” veniturile.